Maasikad, maasikad, maasikad! Ma olen juba päris mitu nädalat vaid maasikatest magustoite vorpinud, kõik tänu meie üliaktiivsele maasikapeenrale, mis on terve hooaja jooksul tootnud rohkem marju kui kunagi varem. Ma arvan, et koguseid võib kokku arvata kilode ja kilode kaupa. Sügavkülmas valitseb igatahes sel aastal kindlalt maasika toormoos- mitte, et meil tekiks nende topsikute  hävitamisega probleeme, sest nagunii kohe kui maasikate hooaeg on möödas, tekib nende järele jälle isu :) Seniks aga, üks ülihea retsept, mis sobib suurepäraselt sellesse kuuma suvesse. Pärit on see David Lebovitzi raamatust The Perfect Scoop, mis on perfect raamat jäätisesõltlastele (nagu ka tema blogi). Veel on huvitav see, mismoodi see jäätis ei sisalda muna, vaid üllatuslikult hapukoort. Tõeliselt maitsev!